Clicks er et fysisk tastatur til din iPhone

Skulle man gå og savne et fysisk tastatur, fremfor det virtuelle, på sin iPhone, så er der introduceret et nyt produkt, som kan indfri savnet. Clicks er, som navnet antyder, et tastatur som klikkes på telefonen som ethvert andet cover. Blot med den forskel, at der i bunden er et fysisk tastatur.

Clicks er foreløbigt tilgængeligt til iPhone 14 Pro og iPhone 15 Pro. Sidstnævnte også i Max-varianten.

Det kobles på telefonen via henholdsvist Lightning-stikket på iPhone 14, mens det sker via USB-C på iPhone 15. Der er således intet batteri i tastaturet, der blot får sin strøm fra den tilsluttede telefon.

Clicks er bagbelyst, så du kan taste derud af i mørket. Der er fuld understøttelse af iOS, således også tastaturgenveje, så du kan taste CMD + H og ryge direkte til hjemmeskærmen. Eller aktivere Spotlight.

Se præsentationen af Clicks

Clicks er skabt af Michael Fischer, kendt som MrMobile på sin YouTube-kanal. Her har han i skrivende stund 1,2 millioner følgere, når han primært anmelder mobiltelefoner og gadgets relateret hertil.

Du kan få tastaturet i to farver – gul og grå. De afviser ikke at understøtte flere tastaturlayouts, eksempelvis nordisk, ligesom de også overvejer at udkomme til Android. Det fortæller Android Authority.

Pris og tilgængelighed

Priserne starter ved 139 dollars. Eller cirka 950 kroner. Det er muligt at få fragtet til Danmark, hvis man kan leve med amerikansk layout for nu.

Clicks er et fysisk tastatur til din iPhone